Rådets forordning (EF) nr. 2372/2002

af 20. december 2002

om særforanstaltninger for at yde erstatning til den spanske fiskeri-, skaldyrs- og akvakultursektor for de tab, olieudslippet fra Prestige har forårsaget

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

efter at have hørt Det Europæiske Økonomiske og Sociale Udvalg, og

ud fra følgende betragtninger:

(1) I november 2002 havarerede tankskibet Prestige, der var lastet med 77000 t svær brændselsolie, ud for Galiciens kyst, og de første olieudslip nåede frem til den spanske kyst den 16. november 2002.

(2) På grund af olieforureningens indflydelse på miljøet er der ikke blot blevet nedlagt fiskeriforbud, men også forbud mod alt skaldyrsfiskeri og visse akvakulturaktiviteter langs store dele af den spanske Atlanterhavskyst. Endvidere har olieudslippene også forvoldt skader på akvakulturanlæg i de pågældende spanske kystområder.

(3) Ved Rådets forordning (EF) nr. 2792/1999(3) fastsættes der nærmere regler og betingelser for Fællesskabets strukturforanstaltninger for fiskeriet. I artikel 13, stk. 1, og de mere specifikke regler i forordningens bilag III fastsættes de støtteberettigede omkostninger inden for områderne akvakultur og beskyttelse og udvikling af vandressourcer, som kan medfinansieres af Det Finansielle Instrument til Udvikling af Fiskeriet (FIUF). Forordningens artikel 16 indeholder desuden regler for, hvornår medlemsstaterne kan modtage støtte fra FIUF til at yde erstatning til fiskere og fartøjsejere for midlertidigt ophør med fiskeriaktiviteter i tilfælde af uforudsigelige begivenheder.

(4) Kriterierne for at anerkende udgifter, der skal medfinansieres af FIUF, som støtteberettigede inden for de pågældende områder kan dog ikke uden videre anvendes på den type foranstaltninger, som er nødvendige for at klare følgerne af olieforureningen.

(5) Desuden er det for øjeblikket tilladt at yde erstatning for midlertidigt ophør med fiskeriaktiviteter til fiskere og fartøjsejere, men ikke til andre personer eller virksomheder inden for skaldyrs- eller akvakultursektoren. Ifølge artikel 16 er der også lagt loft over den samlede støtte fra FIUF til disse formål.

(6) Under disse omstændigheder bør det gøres lettere at yde erstatning for midlertidigt ophør med fiskeri-, skaldyrs- og akvakulturaktiviteter på grund af ovennævnte olieforurening. Derudover bør der ydes støtte til at rengøre, reparere og genopbygge skaldyrs- og akvakulturanlæg og genindsætte skaldyrsbestande for at genskabe produktionskapaciteten og udskifte fiskeredskaber, der er blevet beskadiget af olieudslippene.

(7) Det er derfor nødvendigt at fravige ovennævnte bestemmelser i forordning (EF) nr. 2792/1999.

(8) Da de øvrige dele skal gennemføres ved hjælp af FIUF-bevillinger, bør de supplerende bevillinger, der kræves til disse formål, stilles til rådighed af de midler, som er afsat inden for rammerne af Rådets forordning (EF) nr. 2561/2001 af 17. december 2001 om fremme af omstillingen af de fartøjer og fiskere, der indtil 1999 var afhængige af fiskeriaftalen med Marokko(4), særlig artikel 5, stk. 1.

(9) Disse supplerende bevillinger bør anvendes til de særforanstaltninger, der træffes dels for at yde erstatning til personer og virksomheder inden for den spanske fiskeri-, skaldyrs- og akvakultursektor, fordi de midlertidigt har måttet ophøre med deres aktiviteter, dels for at yde bistand til at genoprette de aktiviteter, som er blevet ramt af olieforureningen.

(10) Særforanstaltningerne skal være i overensstemmelse med de generelle principper for strukturpolitikken i fiskerisektoren.

(11) De nødvendige foranstaltninger til gennemførelse af denne forordning bør vedtages i henhold til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(5).

(12) Da det er nødvendigt at træffe øjeblikkelige foranstaltninger for at afhjælpe situationen efter udslippet fra Prestige, må fristen i punkt 1, nr. 3, i protokollen om de nationale parlamenters rolle fraviges -

UDSTEDT FØLGENDE FORORDNING:

Artikel 1

Anvendelsesområde

Denne forordning fastsætter ekstraordinære støtteforanstaltninger for personer og virksomheder inden for den spanske fiskeri-, skaldyrs- og akvakultursektor i de spanske kystområder, der er blevet ramt af olieforureningen fra Prestiges forlis, samt betingelser og grænser for at yde støtte.

Artikel 2

Særforanstaltninger

1. Spanien kan træffe følgende særforanstaltninger over for de personer og virksomheder, der er nævnt i artikel 1:

a) yde erstatning til personer og virksomhedsejere, som midlertidigt har måttet ophøre med deres aktiviteter

b) støtte udskiftning af fiskeredskaber, af andet hjælpeudstyr og reparation af de berørte fartøjer og erstatning af de beskadigede dele på disse

c) støtte rengøring, reparation og genopbygning af skaldyrs- og akvakulturanlæg

d) yde erstatning med henblik på genindsættelse af skaldyrsbestande.

2. De udgifter, der afholdes til særforanstaltningerne, er støtteberettigede på den betingelse, at det midlertidige ophør med aktiviteter, som er nævnt i litra a), og skaderne på redskaber og anlæg, der er nævnt i litra b), c) og d), skyldes olieudslippene fra Prestiges forlis.

3. Støttesatserne for særforanstaltningerne er fastsat i bilaget.

Artikel 3

Undtagelser fra forordning (EF) nr. 2792/1999

1. Uanset bestemmelserne i forordning (EF) nr. 2792/1999 gælder stk. 2 til 6 i denne artikel for særforanstaltningerne i artikel 2.

2. De erstatninger for midlertidigt ophør med aktiviteter, der er nævnt i artikel 16, stk. 1, litra a), i forordning (EF) nr. 2792/1999, kan også ydes til personer og virksomhedsejere inden for den spanske skaldyrs- og akvakultursektor.

3. Den maksimale periode på to og seks måneder, der er fastsat i artikel 16, stk. 1, litra a), i forordning (EF) nr. 2792/1999, gælder ikke.

4. Støtten fra FIUF til de erstatninger, der er nævnt i stk. 1 og 2, tages ikke i betragtning, når der tages stilling til, om de lofter, som er nævnt i artikel 16, stk. 3, første afsnit, i forordning (EF) nr. 2792/1999, er overholdt.

5. De restriktioner, der er fastsat i punkt 1.4, sidste afsnit, i bilag III til forordning (EF) nr. 2792/1999, gælder ikke, når der er tale om udskiftning af fiskeredskaber, som er blevet beskadiget som følge af olieforureningen fra Prestiges forlis.

6. Følgende omkostninger er støtteberettigede efter artikel 13, stk. 1, i forordning (EF) nr. 2792/1999:

a) omkostninger i forbindelse med rengøring, reparation og genopbygning med henblik på at genskabe produktionskapaciteten i skaldyrs- og akvakulturanlæg, der er blevet ramt af olieforureningen

b) omkostninger i forbindelse med indsættelse af nye bestande i skaldyrs- og akvakulturanlæg, der er blevet ramt af olieforureningen.

Artikel 4

Anvendelse af de generelle bestemmelser

Bestemmelserne i forordning (EF) nr. 1260/1999(6) og (EF) nr. 2792/1999(7) anvendes ved gennemførelsen af særforanstaltningerne i artikel 2 i henhold til de bestemmelser og undtagelser, der er fastsat i nærværende forordning.

Artikel 5

Yderligere EF-støtte

1. Ud over FIUF-bevillingerne ydes der en supplerende EF-støtte på 30 mio. EUR til de formål, der er beskrevet i denne forordning.

2. Den supplerende støtte stilles til rådighed af de midler, der tidligere var afsat til de formål, som er beskrevet i forordning (EF) nr. 2561/2001.

Artikel 6

Ændring af forordning (EF) nr. 2561/2001

I artikel 5, stk. 1, i forordning (EF) nr. 2561/2001 indsættes følgende som nyt afsnit:"Inden for det beløb, der er tildelt Spanien, afsættes højst 30 mio. EUR til foranstaltningerne i Rådets forordning (EF) nr. 2372/2002."

Artikel 7

Gennemførelsesrapporter

Spanien forelægger Kommissionen en konsolideret rapport om gennemførelsen af særforanstaltningerne i artikel 2 for hvert år, de gennemføres, senest den 31. marts det følgende år. Den første rapport skal forelægges senest den 31. marts 2004.

Artikel 8

Gennemførelsesbestemmelser

Foranstaltningerne til gennemførelse af denne forordning vedtages efter forvaltningsproceduren i artikel 9, stk. 2.

Artikel 9

1. Kommissionen bistås af Komitéen for Fiskeri og Akvakultur, der er nedsat ved artikel 51 i forordning (EF) nr. 1260/1999.

2. Når der henvises til dette stykke, anvendes artikel 4 og 7 i afgørelse 1999/468/EF.

Perioden i artikel 4, stk. 3, i afgørelse 1999/468/EF, fastsættes til én måned.

Artikel 10

Afsluttende bestemmelser

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. december 2002.

På Rådets vegne

M. Fischer Boel

Formand

(1) Endnu ikke offentliggjort i EFT.

(2) Udtalelse af 19.12.2002 (endnu ikke offentliggjort i EFT).

(3) EFT L 337 af 30.12.1999, s. 10.

(4) EFT L 344 af 28.12.2001, s. 17.

(5) EFT L 184 af 17.7.1999, s. 23.

(6) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (EFT L 161 af 26.6.1999, s. 1).

(7) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet (EFT L 337 af 30.12.1999, s. 10).

BILAG

STØTTESATSER

Støttesatserne for særforanstaltningerne i artikel 2 fastsættes for de grupper, der er nævnt i punkt 2 i bilag IV til forordning (EF) nr. 2792/1999, og i overensstemmelse med de satser, der er fastsat i tabel 3 i samme bilag, ændret ved Rådets forordning (EF) nr. 1451/2001, på følgende måde:

>TABELPOSITION>